หาช่องทางตลาดให้กับสหกรณ์ ขนข้าวสารคุณภาพดี เจาะลูกค้า กทม. โปรฯ 4 กิโลกรัมแถมฟรี 1 กิโลกรัม
นายวิศิษฐ์ ศรีสุวรรณ์ อธิบดีกรมส่งเสริมสหกรณ์ เปิดเผยว่า กรมส่งเสริมสหกรณ์ร่วมมือกับองค์การตลาดเพื่อเกษตรกร(อ.ต.ก.) จัดโครงการข้าวไทยสู่ผู้บริโภค ซึ่งจะมีการจัดจุดจำหน่ายระหว่างวันที่ 1-15 มีนาคม 2564 ในหลายจุดของกรุงเทพฯ ภายใต้นโยบายการตลาดนำการผลิตของกระทรวงเกษตรและสหกรณ์ เพื่อเป็นการช่วยระบายข้าวในสต๊อกและสร้างโอกาสทางการตลาดระหว่างเกษตรกร สถาบันเกษตรกร สหกรณ์การเกษตร ให้เป็นที่รู้จักของประชาชนให้เพิ่มมากขึ้น รวมถึงเป็นการช่วยยกระดับราคาข้าวเปลือกให้กับเกษตรกรชาวนา โดยเกษตรกรที่นำมาจำหน่ายไม่ต้องเสียค่าใช้จ่าย เนื่องจากที่ผ่านมาสหกรณ์มีปัญหาการตลาดจากการแพร่ระบาดของโควิด -19 จึงช่วยกันแก้ปัญหาหลังพบปัญหาการชะลอตัวส่งออกข้าวสาร กระทบต่อการระบายปริมาณข้าวในโกดังของสหกรณ์ จึงได้มีโครงการนี้ขึ้นมา ประกอบด้วยสหกรณ์การเกษตรพิมาย จำกัด สหกรณ์การเกษตรอินทรีย์ร้อยเอ็ด จำกัด สหกรณ์การเกษตรทุ่งวัดสิงห์ จำกัด สหกรณ์การเกษตรกระสัง จำกัด โดยข้าวสารที่นำมาจำหน่าย อาทิ ข้าวหอมมะลิ 105 ข้าวอินทรีย์ข้าว กข 43 และข้าวสี เช่น ข้าวหอมนิล ข้าวไรซ์เบอร์รี่ ทั้งหมดเป็นข้าวคุณภาพจากเกษตรกรสู่ผู้บริโภค โดยในโครงการนี้หากผู้บริโภคซื้อ 4 กิโลกรัม จะมีการแถมข้าวฟรี 1 กิโลกรัมนอกจากนี้ ได้ประสาน อ.ต.ก.เปิดจุดจำหน่ายข้าวสารและเปิดรับพรีออเดอร์ข้าวสารของสหกรณ์ จำหน่ายในระหว่างวันที่ 1-15 มีนาคม 2564  โดยวันที่ 2-5 มีนาคม 2564 จำหน่ายที่ศาลาว่าการ กทม. เสาชิงช้า วันที่ 6-7 มีนาคม 2564 จำหน่ายที่อาคารชุดเคหะร่มเกล้า 2 ตึก 8,9,31 วันที่ 8-12 มีนาคม 2564 จำหน่ายที่ศูนย์ราชการแจ้งวัฒนะ อาคาร B ชั้น 1 วันที่ 8-12 มีนาคม 2564 ที่สำนักงานสลากกินแบ่งรัฐบาล และวันที่ 8-15 มีนาคม 2564 ที่ตลาด อ.ต.ก. เขตจตุจักร